DOD อานิสงส์ “โควิด” รอบใหม่ ดันออเดอร์อาหารเสริมทะลัก ส่งซิกปี 64 โตต่อ!
DOD รับอานิสงส์ “โควิด-19” รอบใหม่ ดันออเดอร์อาหารเสริมทะลัก จ่อประกาศกำไรปี 63 แรงเท่าตัว ส่งซิกปี 64 โตต่อ!
DOD รับอานิสงส์ “โควิด-19” รอบใหม่ ดันออเดอร์อาหารเสริมทะลัก จ่อประกาศกำไรปี 63 แรงเท่าตัว ส่งซิกปี 64 โตต่อ!
17 ก.พ. 2564

นายธนิน ศรีเศรษฐี ประธานเจ้าหน้าที่บริหาร บริษัท ดีโอดี ไบโอเทค จำกัด (มหาชน) หรือ DOD เปิดเผยถึงสถานการณ์การแพร่ระบาดของเชื้อไวรัสโควิด-19 ในประเทศไทยที่ผ่านมา ส่งผลให้ความต้องการสินค้าประเภทที่เกี่ยวข้องกับสุขอนามัยและผลิตภัณฑ์เสริมอาหารประเภทเพิ่มภูมิคุ้มกันของร่างกายเพิ่มขึ้นอย่างมีนัยสำคัญ ซึ่งเป็นตัวสนับสนุนให้ผลประกอบการจะเติบโตอย่างมีนัยสำคัญ
ขณะที่ ปลายปี 2563 เป็นต้นมา สถานการณ์การแพร่ระบาดกลับมาอีกครั้งหลังจากพบว่าจำนวนผู้ติดเชื้อ เพิ่มขึ้นอย่างรวดเร็ว ส่งผลให้ความต้องการสินค้าประเภทสุขอนามัยและผลิตภัณฑ์เสริมอาหารจะยังคงเติบโตต่อเนื่อง
โดยกลุ่มลูกค้าทั้งรายเดิม และรายใหม่ ได้มีการสั่งผลิตผลิตภัณฑ์เจลแอลกอฮอล์ล้างมือ และสเปรย์แอลกอฮอล์ ผ่านบริษัท พีซีซีเอ แล็บบอราเทอรี่ จำกัด (PCCA) ซึ่งเป็นบริษัทลูกของ DOD เข้ามาอย่างต่อเนื่อง
ขณะเดียวกับภาพรวมของธุรกิจออเดอร์การผลิตผลิตภัณฑ์เสริมอาหารเพิ่มภูมิคุ้มกันของร่างกาย มีแนวโน้มเพิ่มขึ้นอย่างชัดเจน ทั้งจากสถานการณ์การระบาดของโควิด-19 รอบใหม่ ตอกย้ำถึงการเปลี่ยนแปลงพฤติกรรมของผู้บริโภคคนไทยที่หันมาดูแลสุขภาพ โดยมุ่งเน้นเพิ่มระบบภูมิคุ้มกันให้กับร่างกาย เพื่อลดความเสี่ยงจากการติดเชื้อไวรัสโควิด-19 ที่กำลังแพร่ระบาดในขณะนี้ ประกอบกับประเทศไทยมีจำนวนผู้สูงอายุเพิ่มสูงขึ้น ส่งผลให้สินค้าประเภทดังกล่าวมีความต้องการสูง
“ในปี 2564 ช่วงต้นปีนั้น ยังได้รับอานิสงส์จากการระบาดของโควิด-19 รอบใหม่ โดยเฉพาะในไตรมาส 1/2564 ซึ่งผลิตภัณฑ์ของบริษัทนั้น ตอบโจทย์ความต้องการของผู้บริโภค และสอดคล้องกับกระแสของคนรักสุขภาพ จึงเชื่อว่าจากปัจจัยดังกล่าวจะเข้ามาเป็นตัวแปรสนับสนุนภาพรวมผลประกอบการบริษัทฯ ในปีนี้เช่นเดียวกัน” นายธนิน กล่าว
นอกจากนี้ บริษัทยังมีความพร้อมในการผลิตผลิตภัณฑ์จากสารสกัดกัญชงเชิงพาณิชย์ ซึ่งปัจจุบันทางทางภาครัฐอยู่ระหว่างการสร้างระบบ และแพลตฟอร์มการยื่นสมัครขออนุญาต เพื่อใช้อย่างเป็นทางการ เบื้องต้นบริษัทจะนำเข้าเมล็ดพันธุ์กัญชง และร่วมมือกับทางเกษตรกรผ่านทางมหาวิทยาลัยแม่โจ้ เพื่อปลูก และทางบริษัทจะทำการซื้อเพื่อนำมาผลิตเป็นผลิตภัณฑ์
โดยก่อนหน้านี้บริษัทได้มีการเซ็นสัญญาการร่วมมือ (MOU) ระหว่างมหาวิทยาลัยแม่โจ้ และโรงพยาบาลมะเร็งอุดรธานี กรมการแพทย์ กระทรวงสาธารณสุข ในการร่วมมือวิจัยและพัฒนาสายพันธุ์สมุนไพรกัญชงและกัญชา เพื่อใช้ทางการแพทย์ รวมถึงยังมีการร่วมมือกับม.แม่โจ้ เพื่อรับซื้อกัญชงคุณภาพสูงจากเครือข่ายเกษตรที่ยื่นขอรับใบอนุญาตเพาะปลูก
ทั้งนี้ บริษัทมีจุดแข็งและข้อได้เปรียบคือ ความพร้อมในเรื่องของโรงสกัด และห้องปฏิบัติการ (LAB) ซึ่งผ่านการรับรองความสามารถตามมาตรฐาน ISO/IEC 17025 : 2017 จากสำนักมาตรฐานห้องปฏิบัติการ กรมวิทยาศาสตร์การแพทย์ กระทรวงสาธารณสุข รวมถึงยังได้การรับรองมาตรฐาน ISO22000:2018 (ระบบการจัดการความปลอดภัยของอาหาร) และ ISO14001:2015 (ระบบการจัดการด้านสิ่งแวดล้อม) จากบริษัท อินเตอร์เทค เทสติ้ง เซอร์วิสเซส (ประเทศไทย) จำกัด ดังนั้นจากปัจจัยบวกในข้างต้นแสดงให้เห็นถึงศักยภาพในการต่อยอดไลน์สกัดกัญชงได้ไม่ยาก
อย่างไรก็ดี ภายหลังจากได้รับใบอนุญาตตั้งโรงงานสกัดสาร CBD เรียบร้อยแล้ว บริษัทจะเริ่มดำเนินการขยายโรงงานสกัดสาร เพื่อรองรับการสกัด CBD จากกัญชงในเฟสแรก โดยจะสามารถนำสารสกัดจากกัญชงมาเข้าสู่ไลน์การผลิตเชิงพาณิชย์ เพื่อจำหน่ายให้กับลูกค้าที่เป็นเจ้าของแบรนด์ผลิตภัณฑ์ชั้นนำในประเทศต่อไป
อนึ่งผลประกอบการงวด 9 เดือนของปี 2563 บริษัทมีกำไรสุทธิ 173.14 ล้านบาท เทียบกับปี 2562 ทั้งปีมีกำไรสุทธิ 86.71 ล้านบาท